b'\n_START_ARTICLE_\nVaisingumo \xc5\xbeinojimo metodai\n_START_PARAGRAPH_\nVaisingumo \xc5\xbeinojimo metodai \xe2\x80\x93 kontracepcijos metod\xc5\xb3, kurie remiasi vaising\xc5\xb3 dien\xc5\xb3 nustatymu ir kitais kontracepcijos b\xc5\xabdais, visuma. Pagal Pasaulio sveikatos organizacijos apibr\xc4\x97\xc5\xbeim\xc4\x85, tai yra metodai, kuriais nustatomas moters vaisingas laikotarpis (pvz., temperat\xc5\xabriniu arba gleivi\xc5\xb3 metodu), ir jie vaising\xc5\xb3 dien\xc5\xb3 metu gali b\xc5\xabti kartu naudojami su periodinio susilaikymo, barjerin\xc4\x97s kontracepcijos arba nutrauktosios sueities metodais._NEWLINE_Pagrindiniai privalumai yra tai, kad \xc5\xa1ie metodai yra susij\xc4\x99 su ma\xc5\xbeomis i\xc5\xa1laidomis, be to, neturi \xc5\xa1alutinio poveikio, n\xc4\x97ra kontraindikacij\xc5\xb3, jiems naudotis nereikia joki\xc5\xb3 recept\xc5\xb3, gydytojo prie\xc5\xbei\xc5\xabros ar ypating\xc5\xb3 prietais\xc5\xb3. Ta\xc4\x8diau yra ir tr\xc5\xabkum\xc5\xb3: metodus reikia tinkamai i\xc5\xa1mokti, juos n\xc4\x97ra lengva naudoti, vaisingo laikotarpio nustatymas gali b\xc5\xabti pernelyg sud\xc4\x97tingas, be to, susilaikymo laikotarpis gali b\xc5\xabti gana netrumpas. Nereguliar\xc5\xabs ciklai taip pat apsunkina \xc5\xa1i\xc5\xb3 metod\xc5\xb3 taikym\xc4\x85._NEWLINE_Pirmiausiai atsirado ritmo metodas (kalendorinis). Jis remiasi paskutini\xc5\xb3 moters cikl\xc5\xb3 trukme ir neatsi\xc5\xbevelgia \xc4\xaf ovuliacijos laik\xc4\x85, tod\xc4\x97l vertinamas kaip ma\xc5\xbeiausiai patikimas i\xc5\xa1 vaisingumo \xc5\xbeinojimo metod\xc5\xb3. Rytin\xc4\x97s k\xc5\xabno temperat\xc5\xabros matavimas atsirado pasteb\xc4\x97jus, kad moters k\xc5\xabno temperat\xc5\xabra pakyla po ovuliacijos. \xc5\xa0\xc4\xaf rei\xc5\xa1kin\xc4\xaf s\xc4\x85lygoja progesterono kiekio padid\xc4\x97jimas kraujyje. Naudojantis \xc5\xa1iuo metodu, pora susilaiko nuo lytini\xc5\xb3 santyki\xc5\xb3 laikotarpyje tarp m\xc4\x97nesini\xc5\xb3 ir tre\xc4\x8dios dienos po temperat\xc5\xabros pakilimo. Dar v\xc4\x97liau buvo pasteb\xc4\x97ta, kad moters ciklo metu pagal tam tikrus d\xc4\x97snius kei\xc4\x8diasi mak\xc5\xa1ties gleivi\xc5\xb3 savyb\xc4\x97s, ir atsirado Bilingso metodas, dar vadinamas gleivi\xc5\xb3 metodu. J\xc4\xaf naudojant taip pat galima nustatyti ovuliacij\xc4\x85. \xc5\xa0is metodas svarbus tuo, kad jo d\xc4\x97ka galima nustatyti nevaising\xc4\x85 laikotarp\xc4\xaf ne tik po ovuliacijos, bet ir iki jos. Bilingso ir temperat\xc5\xabrinio metod\xc5\xb3 derinys vadinamas simptoterminiu metodu._NEWLINE_\xc5\xa0ie metodai kartais tapatinami su nat\xc5\xabraliuoju \xc5\xa1eimos planavimu ir periodiniu susilaikymu. D\xc4\x97l kokybi\xc5\xa1k\xc5\xb3 mokslini\xc5\xb3 tyrim\xc5\xb3 apie \xc5\xa1iuos metodus stokos, j\xc5\xb3 patikimumas n\xc4\x97ra gerai \xc5\xbeinomas.'